வேலூர் அடுத்த ஊசூரில் செங்கல் சூளை அறுக்கும் தொழில் ஜரூராக நடந்து வருகிறது. இவர்கள் எந்த வரைமுறையும் இல்லாமல் தொழில் செய்து வருகின்றனர். இவர்களே செங்கல் விலையை நிர்ணயம் செய்து கொண்டு கொள்ளை லாபம் பார்த்து கொழிக்கின்றனர். பல வகைகளில் சீல் போட்டு செங்கற்களை தயாரிக்கின்றனர். இப்போது ஒர செங்கல்லின் விலை ரூ.5.70க்கு சூளை அடியில் விற்பனை செய்கின்றனர். இதை அங்கிருந்து தங்களது வீட்டுமனை அருகே கொண்டு செல்ல வேன், லோடு ஆட்டோ, லாரி, டிராக்டர், டிப்பர் லாரி என வாடகையாக ஒரு கல்லுக்கு ரூ.1 கறாராக வசூலித்து விடுகின்றனர். ஆனால் அரசுக்கு எந்தவித விற்பனை வரியும் செலுத்துவதே இல்லை. இவர்கள் செங்கல் தயாரிக்க இதுநாள் வரை எந்தவித உரிமமும் எடுக்காமல் மௌனமாக நாள் கடத்தி வருவதை வாடிக்கையாக கொண்டுள்ளனர். ஊசூரில் செங்கல் அறுக்க மண்ணை முறைகேடாக தங்களுக்கு தேவைப்பட்ட இடத்தில் இருந்து அள்ளிக் கொள்கின்றனர். இதனால் ஏரி, புறம்போக்கு நிலங்களில் அதளபாதாலத்துக்கு பள்ளம் உருவாக்கப்படுகிறது. இப்படி அனுமதியின்றி மண்ணை அள்ளிச் சென்று லாரிகளில் தங்கள் செங்கல் சூளையோரம் மலைபோல் குவித்து வைத்துள்ளனர் செங்கல் சூளை உரிமையாளர்கள். சில சூளைகளில் ஒரு குடும்பமே பிழைக்கிறது. சில செங்கல் சூளைகளில் கூலிக்கு ஆட்களை வைத்து செங்கல் அறுப்பது, சூளை போடுவது என்று தொழில் செய்து பிழைப்பு நடத்தி வருகின்றனர். ரூ.3.50 முதல் ரூ.4 வரை விற்பனை செய்யப்பட்ட செங்கல் கார்த்திகை மாதம் ஆரம்பித்ததும், மழை பெய்கிறது கற்களை தயாரிக்க முடியவில்லை என்று பாட்டு பாடி ஒரு செங்கல்லின் விலையை திடீரென ரூ.6.70க்கு மனசாட்சியே இல்லாமல் உயர்த்தி விற்பனை செய்து வருகின்றனர். இதனால் வீடு கட்டுவோர் பலர் கடும் பாதிப்புக்கு உள்ளாகி உள்ளனர். ஒருபுறம் மணல் தட்டுப்பாடு நிலவி வரும் நிலையில் செங்கல்லும் விலை உயர்த்தி விற்பனை செய்யப்படுவதால் வீடு கட்டுவோர் கூடுதலாக பல லட்சங்களை இழக்க வேண்டிய கட்டாயத்துக்கு தள்ளப்பட்டுள்ளனர்.